Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
ÜRO Julgeolekunõukogus toimus eriistung,
et kritiseerida peaminister Netanyahu avaldust
Golani jäämisest Iisraeli kontrolli alla.
Võitlus süveneb Põhja-Süürias, Aleppos,
kus viimase 24 tunni jooksul olevat hukkunud üle 30 inimese, sh 8 last.
Türgi lubas käiku lasta lisameetmed ISISe vastu Süürias
pärast 46 rünnakut riigi lõunapoolsete asulate pihta.
Vägivallalaine, mis näitab peaminister Netanyahu sõnul raugemismärke,
pole täielikult kadunud ja Iisraelis esineb juhuslikke rünnakuid.
Intsidendis Qalandia piiripunktis,
mis on peamine ühendustee Ramallah' ja Jeruusalemma vahel,
liikusid palestiina mees ja naine
hommikul noaga sõidukite rajal
piiripolitseinike ja turvameeste suunas.
Politsei esindaja ütles TV7-le,
et kohalviibinud ohvitserid käskisid kahtlusalustel korduvalt peatuda.
Aga kui ründajad, noad käes, nende suunas edasi tormasid,
siis ohvitserid tulistasid neid ja tegid nad kahjutuks.
See on esimene intsident paasapüha ajal,
mil Iisraeli ja palestiinlaste pinged tavaliselt süvenevad.
Pühade ajal tuleb Jeruusalemma massiliselt juudi usklikke
palvetama Nutumüüri ääres ja külastama Templimäge,
kus kunagi seisid mõlemad templid.
Templimäel, mida moslemid nimetavad Haram al-Sharifiks
ja kus asub al-Aqsa mošee, tohivad palvetada vaid moslemid,
kes ei taha jagada pühamut teiste uskudega,
vaatamata sellele, et seda peetakse juutide ülimaks pühapaigaks.
Et Templimäe suhtes rahu säilitada,
lubas peaminister Netanyahu tagada pühapaigas status quo,
mis tähendab ladina keeles 'nii nagu oli enne sõda'.
1990. aastail Iisraeliga sõlmitud rahulepinguga
sai Jordaania pühamu üle osalise kontrolli ja on selle järelvaataja.
Ometi püüavad mitmed juudi usklikud ja aktivistid
pidevalt status quod muuta
ja nõuavad, et juutidel lubataks palvetada oma ülimas pühapaigas.
Eilses intsidendis tekkis kokkupõrge
moslemite ja Iisraeli julgeolekujõudude vahel,
kui politsei saatis mäelt ära külastusreegleid rikkunud juudid.
Politsei sõnul tekkisid pinged, kui juudi külastajad heitsid maha,
mis näis katsena palvetada, misjärel moslemid ründasid neid.
Politsei vastas märulikontrollimeetmetega
ja pühapaigas taastati rahu.
ÜRO Julgeolekunõukogus toimus eile eriistung
seoses peaminister Netanyahu avaldusega,
mille järgi Golan jääb alatiseks Iisraeli kontrolli alla.
Istungi lõpul avaldasid nõukogu liikmed muret
Iisraeli viimaste avalduste suhtes Golani teemal ja rõhutasid,
et Golan on okupeeritud Süüria territoorium.
Julgeolekunõukogu väitel on Iisraeli otsus
kehtestada Golanil oma seadused ja jursidiktsioon õigustühine
ja pole rahvusvahelise õiguse järgi siduv.
Nõukogu liikmed avaldasid muret Iisraeli hiljutiste avalduste suhtes
Golani kohta ja rõhutasid, et Golani staatus pole muutunud.
Liikmed meenutasid resolutsiooni 497,
mille järgi Iisraeli otsus kehtestada okupeeritud Süüria Golanil
oma seadused, jurisdiktsioon ja haldus on õigustühine
ega oma rahvusvahelist õigusmõju.
Liikmed kutsusid pooli järgima
1974. a vägede väljaviimislepingut.
Liikmed kordasid vajadust läbirääkimiste järele,
et kehtestada Lähis-Idas põhjalik, õiglane ja püsiv rahu.
Iisraeli Välisministeeriumi esindaja ütles TV7-le,
et Julgeolekunõukogu ignoreerib Süüria tegelikkust.
Ta küsis, millisele sõja haardeis riigis tegutsevale terrorirühmitusele
peaks Iisrael kontrolli andma ja tõdes,
et seoses Süürias käiva sõjaga ning Iisraeli poolt Golanil
viimase 50 aasta jooksul kehtestatud stabiilsuse ja julgeolekuga
pole kontrolli loovutamine Golani üle mõistlik.
Genfis teatas ÜRO erisaadikuga kõnelusi pidav Süüria valitsus,
et viimane kohtumine oli väga kasulik ja konstruktiivne,
hoolimata faktist,
et Süüria opositsiooni esindav delegatsioon lahkus kõnelustelt.
Nimetaksin seda kõnelusteraundi kasulikuks ja konstruktiivseks.
Kahe nädala eest alanud rahukõnelused
näisid eelmine nädal nurjumisele määratud olevat,
kui mässuliste aladel hukkus turul õhurünnakus 40 inimest.
Genfi kõnelused püüavad lõpetada sõda,
kus on hukkunud üle poole miljoni inimese,
mis on tekitanud maailma suurima põgenikekriisi
ja lasknud mõnedel islamirühmitustel,
sh ISISel ja al-Qaedal, suuri maaalu vallutada.
Kõneluste tüliõunaks on fakt,
et Süüria režiim tahab konflikti lahenduseks laiapõhjalist valitsust,
millega pole nõus relvastatud opositsioon,
kes nõuab president Assadi lahkumist.
Põhja-Süürias, Aleppos, intensiivistusid lahingud.
24 tunni jooksul olevat seal hukkunud üle 30 inimese, sh ca 8 last.
Süüria pealäbirääkija süüdistas nn terrorismi toetavaid riike
vastutustundetult olukorra halvendamise eest ja ütles,
et eskalatsioon on nende huvides.
Süüdistused olid suunatud Saudi Araabia, Türgi
ja teiste president Assadi sunniitlike vaenlaste vastu.
Kuulasime hr de Mistura nägemust
ja ka tema tiimi nägemust
ning esitlesime ka oma muresid seoses terrorismi toetavate riikide
ja nende heaks töötavate terroriühmituste katsetega.
Nad püüavad õõnestada poliitilist lahendust
rikkudes vaherahu terroriaktide korraldamisega,
mis on tapnud mitmeis Süüria paigus kümneid inimesi.
Türgi lubas Süürias ISISe vastu käiku lasta lisameetmed,
kui Kilist Lõuna-Türgis on tabanud ISISe kontrollitud aladelt Süürias
ca 46 mürsu- ja raketirünnakut.
Seisame Kilise rahva kõrval kõigi oma võimalustega.
Süüriaga 11-kilomeetrist piiri jagavat Kilise linna on ISISe positsioonidelt
tabanud alates 18. jaanuarist 46 rünnakut.
Rünnakutes on hukkunud 17 inimest, sh 10 Türgi kodaniku,
ja viga saanud 61.
Avaldan kaastunnet meie kodanikele ja Süüria vendadele,
kes rünnakuis elu kaotasid.
Üle piiri Süürias ISISe kontrollitavast alast asuvas Kilises
elab ca 110 000 Süüria põgenikku.
ISISe raketirünnakud linna vastu on nõudnud kümneid inimohvreid.
Aitäh vaatamast!
Meid näeb ka internetis aadressil tv7israelnews.com või tv7.fi
Tagasisidet võib saata aadressil israelnews@tv7.fi
Aktuaalseid uudiseid leiate meie Facebooki lehelt.
Paluge rahu Iisraelile ja Jeruusalemmale!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri